Men Fremskrittspartiets Roy Steffensen bare ler.

– Jeg måtte le da jeg forsto at Arbeiderpartiet i fullt alvor ønsker en vurdering av å innføre en egen støyavgift på dekk. Jeg har alltid tenkt at Ap ikke liker synet av biler, men at de nå ikke liker å høre dem heller var nytt. Bilene er jo bygget av mange forskjellige deler, så mulighetene for Ap å innføre flere nye avgifter i årene som kommer er derfor mange, sier stortingsrepresentanten til ABC Nyheter.

Det er i forslaget fra mindretallet om skatter, avgifter og toll at Arbeiderpartiets forslag ligger inne. Det skal stemmes over i Stortinget på lørdag.

Frir til Venstre, Krf, Senterpartiet og SV

«Stortinget ber regjeringen komme tilbake til Stortinget med et forslag til innretning av en støykomponent i engangsavgiften, og en vurdering av en egen støyavgift på dekk».

Irene Johansen mener forslaget kan bli viktig for folkehelsa. Foto: Stortinget

Irene Johansen (Ap) forteller til ABC Nyheter at det er andre gang hun har foreslått dette til Stortinget. Men at det ikke gikk igjennom sist gang. Nå håper hun å få med seg Venstre, Kristelig Folkeparti, Senterpartiet og SV.

– Et viktig folkehelse- og miljøtiltak jeg håper ihvertfall at de andre partiene støtter! , sier hun.

Reaksjoner på denne saken:

Skuffet over Frp som ler av Aps forslag om ny bilavgift



– Aps støyavgift er bortkastet tid, byråkratisk og virkelighetsfjern

En halv million nordmenn plages av støy

Ideen kommer fra Norsk forening mot støy.

– Jeg synes det var en god ide. Selv om det blir mindre trafikkstøy fra motoren fra elbiler, vil det fortsatt komme støy fra dekkene, sier Johansen.

– Ved å innføre en progressiv støykomponent i engangsaviften slik at den slår hardere ut mot dekk med mye støy vil det gi dekkprodusentene et insentiv til å velge gummi som støyer mindre, mener hun.

Støyskjerming. Støyutsatte naboer til vei har økt risiko for å dø for tidlig som følge av hjerte- og karsykdommer. Dansk forskning antar at 2-3 % av alle slike dødsfall kan relateres til støy. Foto: Colourbox

Veitrafikkstøy er det største støyproblemet, ifølge Støyforeningen.

I Norge er om lag 1,7 millioner mennesker utsatt for et gjennomsnittlig utendørs støynivå over 50 dBA ved boligen sin . Bortimot en halv million mennesker er i stor grad plaget av støyen, ifølge Norges nasjonale handlingsplan mot støy 2007-2011.

Vegtrafikken står for 78 prosent av den plagsomme støyen i 2006.

Les også: Krav om lydsignal på elbiler

– Ingen grenser for hva de vil gjøre

Roy Steffensen ler av Arbeiderpartiets forslag. Foto: Stortinget

Men Fremskrittspartiet ønsker ikke en slik avgift.

– Jeg trodde først dette var et tulleforslag fra sene nattetimer på Arbeiderpartiets julebord, men det finnes tydeligvis ingen grenser for hva Arbeiderpartiet ønsker å gjøre mot bilistene, sier Steffensen til ABC Nyheter.

Han viser til at Arbeiderpartiet forslo å øke årsaviften også.

– Støy av bildekk avhenger ikke bare av selve dekket men også av asfalten, så om Arbeiderpartiet kommer i regjering og innfører en slik avgift må vi regne med dyre bøter for veivedlikehold. Det evnet de i hvert fall ikke å prioritere sist de var i regjering, sier Steffensen.

Les også: Solvik-Olsen: Dårligere veier er fylkeskommunenes ansvar

– Ikke nødvendigvis høyere avgift

Han stiller også spørsmål med hvordan en slik avgift skal utformes.

– Jeg er spent på hvordan Ap ser for seg utformingen av en slik avgift, om det skal være en registreringsordning man må gjennom for hver gang man bytter til sommer- eller vinterdekk, eller om de ser for seg at det er dekkleverandørene som skal stå for innkreving. En ting er i hvert fall sikkert, det vil være bilistene som vil få sluttregningen av Arbeiderpartiets nye kreative forslag, sier Steffensen.

Men Irene Johansen mener det vil komme an på hvordan man innretter avgiften.

– Foreløbig er dette et forslag der vi ber regjeringen komme tilbake til stortinget med et forslag til innretning av en slik avgift. Så må vi se hvordan vi skal innrette avgiften. Men det er ikke nødvendigvis slik at dette skal gå utover bileierne ved at engangsavgiften blir høyere. sier hun.

Les også: Hagen nekter å drive valgkamp hvis Frp trekker bilavgift-ultimatum